Klagtes kom oor geld vir Gupta-troueDie bruidspaar, Vega Gupta en Aakash Jahajgarhia by die Valley of Waves, Sun City Foto: Haranath Ghosh, Twitter Vega Gupta, susterskind van die Gupta-broers, en Aakash Jahajgarhia is in 2013 tydens ŉ spoggeleentheid by Sun City getroud. ŉ Vliegtuig vol Gupta-trougaste het op die Waterkloof-lughawe geland en van toe af is die aandag op die Gupta-familie gevestig. David Maynier, DA-LP, het gesê hy sal strafregtelike klagtes by die Kaapstad-polisiestasie indien. “Die feit dat openbare geld, wat vir armes bedoel was, glo gebruik is deur pres. Jacob Zuma se belangrikste kliënte, die Guptas, om vir ŉ troue te betaal is absurd en moet deur die Suid-Afrikaanse Polisiediens (SAPD) ondersoek word.” Daar is einde verlede week onthul dat die Guptas glo miljoene rande gekry het van die Vrystaatse regering se suiwelprojek in Vrede. E-posse wys glo hoe miljoene rande na Gupta-maatskappye oorbetaal en gebruik is om onder meer vir die Gupta-troue te betaal. Die joernalistieke ondersoekeenhede amaBhungane en Scorpio beweer R84 miljoen wat deur die Vrystaatse regering aan die suiwelprojek gegee is, het in die Guptas se hande beland. Dr. Roy Jankielsohn, leier van die DA in die Vrystaatse wetgewer, het vroeër gesê die Gupta-e-posse blyk te bewys dat die Vrystaatse regering lankal deur die Guptas gekaap is nog voor hul aanval op die Nasionale Tesourie. “Mosembenzi Zwane, die voormalige LUR vir landbou in die Vrystaat en nou minister van minerale bronne, is lankal deur die Guptas gekaap. Die e-posse impliseer Zwane in die omstrede Vrede-suiwelprojek wat belastingbetalers al meer as R200 miljoen uit die sak gejaag het.” Volgens ander berigte beloop die bedrag al R570 miljoen. Intussen wag die DA op adv. Busisiwe Mkhewebane, openbare beskermer, se verslag oor die Vrede-suiwelprojek wat glo binnekort bekend gemaak sal word.